﻿ VIAŢĂ ŞTIINŢIFICĂ A PATRA CONFERINŢĂ INTERNAŢIONALĂ ESPERA, ⎢ 15–16 DECEMBRIE, 2016 IOAN MĂRGINEAN În zilele de 15–16 decembrie 2016 s-au desfăşurat lucrările celei de-a patra Conferinţe Internaţionale anuale ESPERA (Economic Scientific Research – Theoretical, Empirical and Practical Approaches), în organizarea Institutului Naţional de Cercetări Economice „Costin C. Kiriţescu”, Academia Română, cu institutele şi centrele din subordine, parteneri – Banca Naţională a României, Institutul Cultural Român şi instituţii academice din Bulgaria şi Serbia. Preşedinţii de onoare ai conferinţei au fost academicienii Ionel-Valentin Vlad, Preşedintele Academiei Române şi Mugur Isărescu Preşedintele Secţiei de Economie, Ştiinţe Juridice şi Sociologie al Academiei, Guvernator al Băncii Naţionale a României, iar co-preşedinţi directorul general INCE, prof. univ. Luminiţa Chivu şi directorii generali adjuncţi prof. univ. Valeriu Ioan-Franc şi prof. univ. Constantin Ciutacu. Din comitetul ştiinţific au făcut parte 59 de membri din ţară şi străinătate, academicieni, profesori universitari, cercetători ştiinţifici, preşedinţi şi şefi de instituţii din învăţământul superior şi din cercetarea ştiinţifică. În prima zi lucrările s-au desfăşurat în plen, moderator fiind directorul general adjunct, prof. univ. Valeriu Ioan-Franc. Activitatea a început prin susţinerea de alocuţiuni şi prezentarea de mesaje: academician Cristian Hera, vicepreşedinte al Academiei Române, prof. Nicolae Istudor, rector al Academiei de Studii Economice Bucureşti şi prof. Corneliu Guţu din partea rectorului Academiei de Studii Economice, Chişinău, Grigore Belostecinic, membru al Academiei de Ştiinţe din Republica Moldova. Cât priveşte sesiunea plenară, aici au prezentat comunicări: vicepreşedintele Academiei Europene de Management şi Economia Afacerilor din Spania, dl. Jaime Gil Lafuente; preşedintele Fundaţiei Indo-Europene pentru Educaţie, dl. Pradeep Kumar; prof. univ. Luminiţa Chivu; prof. univ. Constantin Ciutacu; prof. univ. Dan Popescu, Universitatea „Lucian Blaga” din Sibiu; Corneliu Guţu, director Institutul de Cercetări Economice şi Studii Europene, Chişinău. La rândul lor, secţiunile (atelierele) în număr de 13 au fost organizate, în principal, pe profilurile institutelor şi centrelor de cercetare din cadrul INCE. În total au fost înscrise 191 de comunicări cu autori din ţară şi străinătate. Adresa de contact a autorului: Ioan Mărginean, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. CALITATEA VIEŢII, XXVII, nr. 4, 2016, p. 431–432 432 IOAN MĂRGINEAN 2 În continuare am să mă refer la secţiunea 11, cu titlul „Evaluări ale calităţii vieţii şi politicilor sociale”, moderatori prof. univ. dr. Cătălin Zamfir, membru corespondent al Academiei Române, director ICCV; dr. Sorin Cace, director adjunct ICCV şi subsemnatul. S-au susţinut sau au fost trimise 11 comunicări pe teme diverse şi au avut loc dezbateri pe care le considerăm a fi interesante. Prima prezentare s-a referit la „Tendinţe ale bunăstării în România, între 1990 şi 2014”, autori Şerban Toader, Victor Iancu, Dan Olteanu. La rândul său, comunicarea d-lui Mihai Dumitru a conţinut tratarea legăturii dintre dezvoltarea economică şi bunăstarea subiectivă. Au urmat două comunicări referitoare la educaţie: Gabriela Neagu „Nivelul minim de educaţie. O analiză a rezultatelor elevilor români” pe baza datelor PISA; Luminiţa Ionescu „Accesul persoanelor cu probleme locomotorii în sistemul de educaţie de la grădiniţă la facultate”. La rândul său, comunicarea Elenei Zamfir a conţinut o analiză a importanţei problematicii morale (norme, principii, valori) în elaborarea politicilor publice. Alte domenii abordate au fost: cel al ocupării – Simona Ilie „Profilul lucrătorului pe cont propriu în România”; politicile sociale – Adina Mihăilescu şi Mariana Stanciu „Suportul socioeconomic acordat vârstnicilor din România”; Manuela Sofia Stănculescu, Georgiana Blaj, Monica Marin „Locuirea socială în România – situaţia actuală şi oportunităţi de dezvoltare”; Simona Maria Stănescu „Asigurarea unor scheme de venit minim garantat în state membre ale Uniunii Europene”; Maria Livia Ştefănescu şi Ştefan Ştefănescu au prezentat un model de măsurare a fenomenului de progres cu date ordinale. Menţionez şi contribuţia subsemnatului „Evoluţii recente în procesul consolidării democraţiei în România”. În final este de consemnat faptul că lucrările acceptate de către evaluatori vor fi publicate la o editură de prestigiu şi anume „Peter Lang” International Academic Publishing Group, ca şi cele de la ediţia din 2015. Anterior ele au fost găzduite tot de o publicaţie internaţională importantă, şi anume „Procedia Economic and Finance”, 2013 şi 2014. Aşa cum se poate constata ne referim la un demers ştiinţific valoros al cercetătorilor din cadrul INCE şi al partenerilor şi care are toate şansele de a continua. Ca membru al echipei de moderare a secţiunii dedicată calităţii vieţii şi politicilor sociale mulţumesc tuturor participanţilor la lucrările acesteia. 